Fit-tieni kwart ta’ din is-sena, Malta rreġistrat l-ogħla tkabbir fil-Prodott Domestiku Gross (PDG) fl-Unjoni Ewropea meta mqabbel mal-ewwel kwart. Fi stqarrija tal-Eurostat intqal li minn fost il-pajjiżi li hemm statistika dwarhom għat-tieni kwart tas-sena, Malta kellha tkabbir ta’ 1.3 fil-mija, il-Latvja kellha tkabbir ta’ 1 fil-mija, u l-Litwanja, l-Ungerija u r-Renju Unit kellhom tkabbir ta’ 0.8 fil-mija. Min-naħa l-oħra, ir-Rumanija, id-Danimarka, Ċipru, il-Ġermanja u l-Italja kellhom tnaqqis meta tqabbel mal-ewwel kwart. Skont l-istqarrija, il-PDG fl-Unjoni Ewropea kiber b’0.2 fil-mija fit-tieni kwart ta’ din is-sena meta mqabbel mal-ewwel kwart. Jekk jitqabbel mat-tieni kwart tas-sena li għaddiet, it-tkabbir kien ta’ 1.2 fil-mija.